शादी की तैयारियां चल रही थीं; सांसद बोले- एसिड भी फेंका गया
Rajasthan Dalit Girl Rape Case Update; घर से लापता एक दलित युवती का शव गुरुवार को गहरे कुएं मिला है। युवती के परिवार का आरोप है कि उसके साथ रेप किया गया और फिर गोली मारकर बॉडी कुएं में फेंकी गई है
घर से लापता एक दलित युवती का शव गुरुवार को गहरे कुएं मिला है। युवती के परिवार का आरोप है कि उसके साथ रेप किया गया और फिर गोली मारकर बॉडी कुएं में फेंकी गई है। युवती की करीब दो महीने पहले सगाई हुई थी और घर में शादी की तैयारियां चल रही थीं।
वहीं, प्रशासन का कहना है कि पोस्टमाॅर्टम रिपोर्ट में ऐसा कुछ नहीं आया है। मामले की तुरंत जांच और आरोपियों की गिरफ्तारी की मांग को लेकर भाजपा, आप और भीम आर्मी के कार्यकर्ता हॉस्पिटल के बाहर धरने पर बैठे हैं।
मामला करौली जिले के नादौती थाना क्षेत्र का है। यहां भीलापाड़ा मोड़ के पास 40 फीट गहरे कुएं में युवती का शव मिला। सूचना के बाद पुलिस मौके पर पहुंची।
ग्रामीणों की सहायता से शव को बाहर निकलवाया। भाजपा नेताओं के विरोध के बाद मामले में रात को ही हिंडौन के अस्पताल में दो बार पोस्टमाॅर्टम करवाया गया।
जानकारी के अनुसार, टोडाभीम क्षेत्र के थाना बालघाट के मोहनपुरा गांव की एक 18 साल की दलित युवती 12 जुलाई की सुबह 4 बजे अपने घर से लापता हो गई। इसके बाद दिनभर परिजन उसे तलाशते रहे, लेकिन उसका कहीं पता नहीं चला।
शाम को परिजन पुलिस थाने पहुंचे। जहां उन्हें कहा गया- आप तलाश कर लो, यहीं कहीं गई होगी। परिजन ने गुमशुदगी देनी चाही तो वह भी नहीं ली गई। आखिर थक हारकर परिजन घर चले गए और रात भर अपनी बेटी को तलाशते रहे।
अगले दिन कुएं में मिला शव
टोडाभीम डीएसपी अमर सिंह ने बताया- गुरुवार सुबह नादौती थाना क्षेत्र के भीलापाड़ा मोड़ के पास खेत में लोगों को एक कुएं में युवती का शव पड़ा दिखाई दिया। सूचना पर पुलिस मौके पर पहुंची और शव को बाहर निकलवाया। शुरुआत में युवती की पहचान नहीं हो सकी, लेकिन जांच पड़ताल के बाद उसकी पहचान उसी युवती के रूप में हुई, जो घर से लापता थी।
सूचना के बाद परिजन मौके पर पहुंचे। इसके बाद शव को नादौती के अस्पताल लाया गया। जहां से पोस्टमाॅर्टम के बाद हिंडौन लाया गया। जहां देर रात पोस्टमाॅर्टम हुआ। नादौती थानाधिकारी बाबूलाल ने बताया कि मामले में युवती के ताऊ ने रिपोर्ट दी है।
भाजपा नेता की मांग पर दोबारा पोस्टमाॅर्टम
घटना की सूचना मिलने पर रात को ही भाजपा नेता और सांसद किरोड़ीलाल मीणा हिंडौन अस्पताल पहुंच गए। पहले पोस्टमाॅर्टम पर आपत्ति जताते हुए उन्होंने कहा- युवती की रेप के बाद हत्या की गई है। उस पर एसिड फेंका गया है। पोस्टमाॅर्टम रिपोर्ट में ऐसा कुछ नहीं बताया गया।
उन्होंने मौके से ही कलेक्टर अंकित कुमार सिंह से बात की और दोबारा पोस्टमाॅर्टम की मांग की। इसके बाद करौली से तीन डॉक्टर्स की टीम हिंडौन पहुंची और रात 12 बजे दोबारा पोस्टमाॅर्टम किया गया। हालांकि, इसके बाद डॉक्टर्स ने कहा कि पूरा मामला जयपुर से एफएसएल रिपोर्ट आने के बाद ही क्लीयर हो पाएगा।
शव लेने से इनकार, अस्पताल में धरना
परिजन ने इस मामले में खुलासे की मांग को लेकर शव लेने से इनकार कर दिया। वहीं, भाजपा नेता और राज्यसभा सांसद डॉ. किरोड़ीलाल मीणा अस्पताल में धरने पर बैठ गए।
शुक्रवार सवेरे राजसमंद सांसद दिया कुमारी, भरतपुर सांसद रंजीता कोली, भाजपा नेता सुमन शर्मा और किसान मोर्चा के प्रदेश उपाध्यक्ष धर्मा डांगुर भी हिंडौन पहुंचे और धरने पर बैठे। इसके बाद भाजपा नेता बातचीत के लिए एसडीएम कार्यालय पहुंचे। जहां कलेक्टर अंकित कुमार सिंह और एसपी ममता गुप्ता ने उनसे बात की।
2 अप्रैल को हुई थी सगाई
युवती और उसकी बहन की सगाई दो अप्रैल को ही हुई थी। वह कॉलेज में बीए प्रथम वर्ष में पढ़ती थी। सगाई के बाद शादी की तारीख फिक्स नहीं हुई थी। युवती अपनी मां, भाई और 3 बहनों के साथ गांव में रह रही थी।
परिजन की मांग- मुआवजा और कार्रवाई
हिंडौन में डॉ. किरोड़ीलाल मीणा के धरने पर बड़ी संख्या में लोग पहुंचे हैं। समाज के लोग और परिजन परिवार को 50 लाख आर्थिक सहायता, एक सदस्य को सरकारी नौकरी, आरोपियों की गिरफ्तारी और दोषी पुलिस कर्मियों के निलंबन की मांग की है। मामले की गंभीरता को देखते हुए मौके पर टोडाभीम, बालघाट, नई मंडी थाना, कोतवाली थाना का पुलिस बल तैनात है।
एक साल पहले दुष्कर्म के बाद मासूम को कुएं में फेंका, आरोपी को फांसी की सजा
एक साल पहले भी इसी तरह से एक मासूम को दुष्कर्म के बाद कुएं में फेंक दिया गया था। घटना 22 अप्रेल 2022 की चितौड़गढ़ थाने के तहत बस्सी क्षेत्र की है। जिसमें तीन साल की बच्ची अपनी मां के साथ शादी समारोह में आई थी। (पूरी खबर पढ़ें)